Document ID: 32005R0568

KOMISJONI MÄÄRUS (EÜ) nr 568/2005,
14. aprill 2005,
millega muudetakse määrust (EÜ) nr 1159/2003, millega sätestatakse üksikasjalikud rakenduseeskirjad roosuhkru impordi jaoks teatavate tariifikvootide ja sooduslepingute alusel turustusaastatel 2003/04, 2004/05 ja 2005/06 ning muudetakse määrusi (EÜ) nr 1464/95 ja (EÜ) nr 779/96
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 19. juuni 2001. aasta määrust (EÜ) nr 1260/2001 suhkrusektori turgude ühise korralduse kohta, (1) eriti selle artikli 22 lõiget 2 ja selle artikli 39 lõiget 6,
võttes arvesse nõukogu 18. juuni 1996. aasta määrust (EÜ) nr 1095/96 GATTi XXIV artikli lõike 6 alusel toimunud läbirääkimiste tulemusena koostatud CXL-loendis sätestatud kontsessioonide rakendamise kohta, (2) eriti selle artiklit 1,
ning arvestades järgmist:
(1)
Komisjoni määruse (EÜ) nr 1159/2003 (3) kohaldamise esimesel perioodil turustusaastal 2003/04 saadud kogemusest nähtub, et kõnealuses määruses sätestatud üksikasjalikke rakenduseeskirju tuleks täiendada ning eelkõige AKV-India soodussuhkru tarnekohustuse koguste kindlaksmääramise meetodi osas.
(2)
Toimingute tõrgeteta sujumiseks nõutava prognoositavuse tagamiseks peaks komisjon enne asjaomase tarneperioodi algust esialgselt kindlaks määrama tarnekohustuse kogused kooskõlas määruse (EÜ) nr 1260/2001 artikli 42 lõikega 2.
(3)
Tarneperioodi jooksul, kui eelnevate aastate tegelikult tarnitud kogused on täpsemalt teada, tuleks kõnealused kogused kindlaks määrata jättes võimaluse muudatusteks, kui edasine täpsem teave seda võimaldab. Ilma et see piiraks läbiviidavaid uurimisi, tuleks vastu võtta meetod, millega tarnekohustuse koguste kindlaksmääramisel käsitleda impordilitsentside nimikoguseid, mille tegelikku ühendusse importimist ei ole olnud võimalik kindlaks teha.
(4)
Seetõttu tuleks määrust (EÜ) nr 1159/2003 vastavalt muuta.
(5)
Käesoleva määrusega ettenähtud meetmed on kooskõlas suhkruturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1159/2003 artikkel 9 asendatakse järgmisega:
“Artikkel 9
1. Komisjon määrab vastavalt määruse (EÜ) nr 1260/2001 artikli 42 lõikele 2 kindlaks tarnekohustuste kogused igale asjaomasele ekspordiriigile vastavalt AKV protokolli artiklitele 3 ja 7, Indiaga sõlmitud kokkuleppe artiklitele 3 ja 7 ning käesoleva määruse artiklitele 11 ja 12.
2. Tarnekohustuse kogused tarneperioodiks:
a)
määratakse esialgselt kindlaks enne asjaomase perioodi 1. maid;
b)
võetakse vastu enne asjaomase perioodi 1. veebruari;
c)
kohandatakse juhuti asjaomase tarneperioodi jooksul, kui see on vajalik täiendava teabe tõttu, eelkõige nõuetekohaselt põhjendatud erijuhtude lahendamiseks.
Artiklis 4 osutatud impordilitsentside väljastamisel arvesse võetavad tarnekohustused võrduvad esimeses lõikes kindlaks määratud kogustega ning vajaduse korral kohandatakse neid kooskõlas AKV protokolli artiklitega 3 ja 7 ning Indiaga sõlmitud kokkuleppega.
3. Tarnekohustuse kogused määratakse kindlaks kooskõlas AKV protokolli artiklitega 3 ja 7, Indiaga sõlmitud kokkuleppega ning käesoleva määruse artiklitega 11 ja 12, võttes eelkõige arvesse:
a)
eelnevate tarneperioodide tegelikult registreeritud tarneid;
b)
koguseid, mille kohta on esitatud tõend vastavalt AKV protokolli artiklile 7 ja Indiaga sõlmitud kokkuleppele, et neid ei saadud kätte toimetada.
Juhul kui nimikogused, mille kohta väljastati impordilitsentsid, ületavad eelnevate tarneperioodide tegelikult registreeritud koguseid, lisatakse litsentside nimikogused, mille tegelikku importi ühenduses ei olnud võimalik kindlaks teha, esimese lõike punktis a osutatud kogustele, ilma et see piiraks pädevate asutuste läbiviidavaid uurimisi.
4. Lõike 2 punktis c osutatud kohandused võivad hõlmata koguste ülekandeid kahe järjestikuse tarneperioodi vahel, kui see ei häiri määruse (EÜ) nr 1260/2001 artiklis 39 osutatud tarnekorda.
5. Iga tarneperioodi jooksul imporditakse asjaomastele ekspordiriikidele kehtestatud tarnekohustuste kogused tarnekohustuste alusel imporditava AKV-India soodussuhkruna tollimaksu nullmääraga.
Turustusaastateks 2003/04, 2004/05 ja 2005/06 kehtestatud tarnekohustuse seerianumber on järgmine: “AKV-India soodussuhkur nr 09.4321”.”
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 14. aprill 2005

Labels: 3
17